(NTB): Verdier for millioner gikk opp i giftig røyk da det brøt ut brann i lokalene til Preplast Industrier AS. Ingen personer ble skadd av røyken og det var heller ikke mennesker i bygningen da brannen ble oppdaget ved 16.45-tiden.
_ Det var to arbeidere på nabobedriften som fikk meldt ifra til brannvesenet. Men brannen spredte seg svært fort og det var ikke mulig å redde bygningen, sier lensmannsbetjent Dag Kringstad ved Fræna lensmannskontor til NTB.
Preplast sysselsetter mellom åtte og ti årsverk og produserer plastrør og plastdeler. Produksjonsbygningen som tok fyr er om lag 30 meter lang og 15 meter bred. I byggets andre etasje ligger selskapets administrasjon.
_ Det er bare skallet igjen av bygningen, sier Kringstad.